Virallinen lehti nro C 104 , 06/04/1998 s. 0239



B4-0322, 0334, 0344, 0358, 0360, 0371 ja 0381/98 Päätöslauselma Sierra Leonen tilanteesta Euroopan parlamentti, joka - ottaa huomioon 20. helmikuuta 1998 päivätyn neuvoston yhteisen kannan, - ottaa huomioon YK:n turvallisuusneuvoston päätöslauselman 1132, - ottaa huomioon aiemmin antamansa päätöslauselmat Sierra Leonesta, A. ottaa huomioon, että osa Sierra Leonen armeijasta teki 25. toukokuuta 1997 sotilasvallankaappauksen, joka pakotti demokraattisesti valitun presidentti Kabbahin pakenemaan maasta, B. ottaa huomioon, että sotilasjuntta ja Länsi-Afrikan valtioiden talousliitto (ECOWAS) allekirjoittivat 23. lokakuuta 1997 Conakryssa rauhansopimuksen, jonka presidentti Kabbah hyväksyi ja jonka mukaan demokraattisesti valitun presidentin oli määrä palata valtaan huhtikuussa 1998, C. ottaa huomioon, että viimeisimmässä ECOWAS:in huippukokouksessa, joka pidettiin Loméssa, enemmistö järjestön jäsenvaltioista vahvisti haluavansa pyrkiä neuvotteluratkaisuun Sierra Leonen kriisissä ja kieltäytyi ennen kaikkea myöntämästä sotilaallisia toimivaltuuksia Nigerialle, jonka joukot muodostavat suurimman osan ECOMOG:ista, D. pahoittelee siksi, että Nigeria on vallannut Sierra Leonen pääkaupungin ja aloittanut yleisen hyökkäyssodan ja siten ylittänyt ECOMOG:ille annetut valtuudet, E. pitää kuitenkin myönteisenä niitä alueellisia ponnisteluja, jotka johtivat majuri Johnny Paul Koroman johtaman sotilashallituksen kaatumiseen ja demokraattisesti valitun presidentti Ahmed Tejan Kabbahin valtaan palauttamiseen, F. on huolissaan pakolaisten ja asuinsijoiltaan siirtymään joutuneiden henkilöiden tilanteesta sekä ruokapulasta, G. on huolissaan siitä, että tilanne ei näytä läheskään rauhoittuneen, koska taistelut jatkuvat maan itäosassa, H. pahoittelee syvästi, että kapinalliset sotilaat peräytyessään kaappasivat useita, enimmäkseen eurooppalaisia kehitysyhteistyön tekijöitä ja pitivät näitä vankeinaan kaksi viikkoa; 1. Pitää myönteisenä kansalaisten valitseman presidentti Kabbahin hallituksen valtaanpalauttamista ja pyytää presidenttiä aloittamaan uudelleen neuvottelut kriisin ratkaisemiseksi rauhanomaisesti valtiosäännön mukaisen järjestyksen palauttamiseksi ja kansallisen sovintoprosessin aloittamiseksi Conakryn ja vuonna 1996 tehdyn Abidjanin sopimusten pohjalta; 2. Pahoittelee kuitenkin sitä, että kriisin ratkaisemiseen on ensisijaisesti valittu sotilaallinen vaihtoehto, mikä on vaatinut monia siviilikuolonuhreja kapinallisten ja ECOMOG:in lipun alla taistelevien Nigerian joukkojen välisissä taisteluissa; pahoittelee samoin sitä, että Conakryn sopimusta ei ole noudatettu; 3. Kehottaa majuri Johnny Paul Koroman johtamalle syrjäytetylle sotilasjuntalle uskollisia joukkoja lopettamaan kaikki sotilaalliset toimet ja tekemään yhteistyötä valtaan palautetun demokraattisen hallituksen kanssa lain ja järjestyksen palauttamiseksi ja vaatii kaikkia Sierra Leonen kansalaisia pidättäytymään väkivallasta ja kostosta ja pyrkimään palauttamaan maahan normaalitilan; 4. Kehottaa kansainvälistä yhteisöä ja erityisesti EU:ta kiirehtimään avustustoimien toteuttamista ja lisäämään Länsi-Afrikan kriisin sierraleonelaisille uhreille annettavaa humanitaarista apua, samoin kuin sodassa traumoja saaneiden lasten kuntoutukseen annettavaa apua; 5. Kehottaa konfliktin osapuolia tekemään yhteistyötä YK:n ja ECHO:n sekä kansalaisjärjestöjen kanssa humanitaarisen avun perille saattamiseksi; 6. Pyytää takaamaan Sierra Leonessa toimivien kansalaisjärjestöjen ja kansainvälisten humanitaaristen järjestöjen edustajien turvallisuuden; 7. Pyytää Euroopan unionia avustamaan Sierra Leonen naapurimaita, jotka ovat taistelujen alettua vastaanottaneet suuren joukon pakolaisia; 8. Kehottaa puhemiestään välittämään tämän päätöslauselman neuvostolle, komissiolle, AKT-EU-yhteiskokoukselle, Lomén sopimuksen allekirjoittaneiden maiden hallituksille, YK:lle, ECOWAS:ille, OAU:lle ja Sierra Leonen hallitukselle.